จังหวัดเพชรบุรี เปิดเมืองชะอำต้อนรับนักท่องเที่ยว “CHA-AM Sunshine”  ส่งเสริมการท่องเที่ยว
นายณัฐวุฒิ เพ็ชรพรหมศร รองผู้ว่าราชการจังหวัดเพชรบุรี รักษาราชการแทนผู้ว่าราชการจังหวัดเพชรบุรี เปิดเมืองท่องเที่ยวชะอำพร้อมต้อนรับนักท่องเที่ยว “CHA-AM Sunshine” ณ ชายหาดชะอำ บริเวณหน้าโรงแรมเมธาวลัย อำเภอชะอำ จังหวัดเพชรบุรี พร้อมด้วยนายนิธี สีแพร รองผู้ว่าการการท่องเที่ยวแห่งประเทศไทย ด้านดิจิทัล วิจัย และพัฒนา นางสาวเอกรัตน์ นาคาคง รองผู้ว่าราชการจังหวัดเพชรบุรี ปลัดจังหวัดเพชรบุรี นายอำเภอชะอำ นายกเทศมนตรีชะอำ หัวหน้าส่วนราชการ สื่อมวลชน นายณัฐวุฒิ เพ็ชรพรหมศร  กล่าวว่า ศักยภาพทางการท่องเที่ยว ความพร้อมของจังหวัดเพชรบุรี ในการต้อนรับนักท่องเที่ยวทั้งชาวไทยและต่างชาติสู่พื้นที่จังหวัดเพชรบุรีและเทศบาลเมืองชะอำ จังหวัดเพชรบุรี นับได้ว่าเป็นดินแดนแห่งมนต์เสน่ห์ ทะเล วัง  เสน่ห์ของเมือง 3 วัง ชื่นชมสถาปัตยกรรม เสน่ห์ของขุนเขา แม่น้ำ ทะเล เสน่ห์ของศิลปะ วัด โบราณสถาน ฝีมือช่างชั้นครู โดยเฉพาะปูนปั้น เสน่ห์ของผู้คน วิถีชีวิต ตั้งแต่ ทำตาล นาข้าว นาเกลือ ประมง ไทยทรงดำ แหล่งเรียนรู้ศึกษาดูงาน โครงการพระราชดำริหลายโครงการ มีแหล่งที่พักทุกระดับ แหล่งประชุมสัมมนา สำหรับการเปิดเมืองท่องเที่ยวชะอำในวันนี้ เทศบาลเมืองชะอำมีความพร้อมในการรองรับนักท่องเที่ยวโดยมีมาตรการแนวทางปฏิบัติ (SOP) เพื่อสร้างความเชื่อมั่น ความปลอดภัยให้นักท่องเที่ยวที่เดินทางมายังจังหวัดเพชรบุรี โดยการได้รับวัคซีนของประชากรในพื้นที่ที่ได้รับการฉีดวัคซีนเข็ม 1 มากกว่า 80 เปอร์เซ็นต์ และเข็ม 2 มากกว่า 70  เปอร์เซ็นต์ ทั้งยังมีศูนย์ดูแลความปลอดภัย CHA-AM COMMAND CENTER ที่คอยดูแลความปลอดภัยให้แก่นักท่องเที่ยว หน่วยงานต่างๆ ทั้งภาครัฐ ภาคเอกชน ประชาชนทุกคนในพื้นที่ทุกคน ที่ร่วมกันขับเคลื่อนให้จังหวัดเพชรบุรีเป็นจุดหมายปลายทางของนักท่องเที่ยว สนับสนุนภาพลักษณ์ทางการท่องเที่ยวของจังหวัดเพชรบุรีในรูปแบบวิถีใหม่ (New Normal) ให้ปรากฏโดดเด่นเป็นที่รู้จักของนักท่องเที่ยวทั่วไปทั้งชาวไทยและชาวต่างประเทศและสื่อมวลชนมากยิ่งขึ้น